Şuşaya rep yazan türk reper: “H.O.S.T və “Dəyirman”la ortaq iş görməyi çox istərdim” – Müsahibə\n08:59 13 Yanvar 2021 1962 dəfə oxunub\nKulis.az tanınmış türkiyəli repçi Mehmet Borukçu ilə müsahibəni təqdim edir.\n- Mehmet bəy, Azərbaycan izləyiciləri sizi Şuşaya, Qarabağa həsr etdiyiniz replər sayəsində kəşf etdi. Əvvəlcə oxucularımıza özünüz haqqında qısa məlumat verin. Kimdir Mehmet Borukçu?\n- Mən 1976- cı ildə Almaniyanın Duisbutq şəhərində dünyaya gəlmişəm. Əslnə Aksaraylı olan rəhmətlik atam 1971-ci ildə Almaniyaya köçüb. Hazırda doğulub böyüdüyüm şəhərdə yaşamaqda davam edirəm. Evliyəm, beş uşaq atasıyam. Orta məktəbi bitirdikdən sonra Yüksək Ticarət Liseyini bitirdim. Sonra isə qatar maşinisti peşəsinə yiyələndim.\n- Maraqlıdır, musiqi ilə bağlarınızı necə qurdunuz?\n- Musiqiyə qarşı hər zaman güclü marağım var idi. Atam türkçü, Turançı, hətta ülkücü idi. Bizi də belə böyütdü. Mən sonralar bu həyat tərzimi musiqiyə yansıtdım. Övladlarıma da bunu öyrətməkdəyəm. Turan qurulana qədər bu silsilə davam edəcək.\n- Avropa ölkəsində doğulub orda yaşamağınıza baxmayaraq türk ənənələrindən, öz kökünüzdən qopmamısınız. Açığı, az rast gəlinən vəziyyətdir.\n- Türklük, Turan mənim var olma səbəbimdir. Mən Türkiyədəki ülkücü hərəkatın sənətçilərinin əhatəsində böyüdüm. Xüsusilə də Ozan Arifin. Ona çox şey borcluyam. Allah ona rəhmət eləsin. Təbii ki, türküləri dinləməklə yanaşı Qərb musiqilərindən pop və rep dinləyirdim. Sonralar Qərb soundlarını türk millətinin əzəli fikirlərinə qul etdim. Almaniyada yaşayarkən, bir şeyin fərqinə vardım ki, 90-cı illərdən sonra dünyaya gələn uşaqlarımız artıq o dəyərləri bilmirlər. Mən də onların dinləməsi üçün yeni nəslin, övladlarımızın tərzini seçdim.\n- Səhv etmirəmsə, ülkücü hərəkatda bu tərz musiqi ilə məşğul olan yeganə insansınız.\n- Hazırda bu istiqamətdə təkəm, amma çoxalacağımıza inanıram.\n- Azərbaycan sevdası necə doldu içinizə?\n- Gəlin, buna Azərbaycan sevdası deməyək. Bizim sevdamız və davamız tək bir ölkəyə sığacaq qədər kiçik deyil. 350 milyon türkün sevdasıdır bu. Şərqi Türküstan da birdir, Azərbaycan da, Təbriz də. Qısacası, türkün yaşadığı hər yerə olan sevdadır bu.\n- Bəli. İki dəfə gəldim Azərbaycana. Bakıda oldum. 2010-cu ildə “Azadlıq” meydanında idim. 91-ci illərin ruhunu canlandırdım. Şəhidlər Xiyabanında şəhidlərin ruhuna fatihələr oxudum. Uşaqlığımdan bəri həsrətini çəkdiyim Qarabağa da getməyi, Xarıbülbül ilə də qovuşmağı Allah nəsib etsin mənə.\n- Keçən dəfə söhbətimiz zamanı Azərbaycanla bağlı yeni bir layihə üzərində işlədiyinizi bildirmişdiniz. Bir az o mövzuda danışa bilərikmi? Nədən bəhs olunacaq bu layihənizdə?\n- 25 ildir musiqi ilə məşğulam. Təəssüf ki, Türkiyədə yazdıqlarımı, oxuduqlarımı işıqlandırmaq istəyən güclü bir media yoxdur. Ona görə də indi-indi layihələrimi “Yutub” vasitəsilə insanlara çatdırmağa çalışıram. Sonuncu layihələrimdəki şərhlərdə diqqətimi bir şey çəkdi; Azərbaycandakı soydaşlarımız, özbəöz türk olan qardaşlarımız “Biz azəri olaraq siz türk qardaşlarımza dəstəyinizə görə təşəkkür edirk” şərhləri yazırdılar. Türkiyəyə gələndə onlara “azəri” deyə xitab edilir. Bu vəziyyət məni çox narahat edir. Əsrlərdir türk düşmənləri bu tələni qururlar. Ona özbək, buna qazax, sənə azəri, mənə uyğur deyərək, bizi bölərək, özümüz olan türklükdən uzaq tuturlar. Mən də yeni işlərimin birində bu məsələyə diqqət çəkməyi hədəfə almışam. Qismət olarsa, yaxın günlərdə təqdim edəcəm.\n- Azərbaycan musiqisi üzərindən rep yazmaq planlarınızda varmı? Məsələn, muğamla sintez...\n- Bu mövzu mənim ürəyimdə bir yaradır. Ürəyimdən çox iş görmək keçir. Lakin könül bu dünyaya hakim deyil axı. Əlbəttə, belə bir iş görmək çox zövqlü olardı. “Vur hadi Azerbaycan” əsərimizin bir hissəsinə “Qarabağ şikəstəsi” əlavə edəcəkdik. Çox da istəyirdim, amma üzülərək bəyan etməliyəm ki, bunu bacarmadım. Türk uşaqları türk musiqisi, türk musiqi alətləri ilə böyüməlidir.\n- Mehmet bəy, bildiyim qədəriylə musiqi ilə məşğul olsanız da bu işdən gəlir əldə etmirsiniz.\n- Bəli, musiqidən pul qazanmıram. Əsərlərimi CD olaraq heç yerdə tapa bilməzsiniz. Yalnız bəlli musiqi platformalarına əlavə etmişəm ki, istəyən olsa, ordan dəstək versin. Amma musiqilərimin əksəriyyəti türk uşaqlarına hədiyyəmdir.\n- Diqqət var, maraq var sizə, amma siz ən yaxşı bacardığınız işdən pul qazanmaqdan imtina edirsiniz. Səbəb?\n- İnsan inandığı dəyərlərisatmamalıdır. Amma bu dediyim təkcə mənim özüm üçün keçərlidir. Mən türk uşaqlarına xidmət edərkən onların cibindəki xərcliyini ala bilmərəm. Hər şeyə müxalif bir tipim olduğu üçün anlaşa bildiyim çox idarəçi yoxdur. Şükür başqa yerdən qazancım da var.\n- Azərbaycanda bir çox istedadlı reperlər var. Onların yaradıcılığı ilə tanışsınızmı və kimlərlə işləmək istərdiniz?\n- Hamısını tanıyıram. Təəssüf ki, əməkdaşlıq etmək arzumun önünü hər zaman onların menecerlərinin mövzunu maddiyyata bağlaması kəsir. Açığı, bu, məni çox üzür. Amma heç kimi də qınamaq fikrim yoxdur. Bəlkə də imkanları sadəcə olaraq o qədərdir. İrəli zamanlarda güclü bir sponsor tapsam, mütləq muğamla repi sintez etməyi düşünürəm. Okaber, H.O.S.T və “Dəyirman” qrupunuun üzvləri ilə ortaq bir iş görməyi çox istəyirəm. Miri Yusifi çox bəyənirəm. Çox yaxşı işlər gördü.\n- Rep dünyada musiqinin üsyankar qolu olaraq dəyərləndirilir. Repçi olmaq üçün insan mütləq müxalif olmalıdır?\n- Repin çıxış nöqtəsi Amerikadır. Ağdərililərin qaradərililərə olan zülmünə etirazın ilk addımları olan şifrəli mesajlaşmanın son nöqtəsidir. Torpaq sahiblərinin anlaya bilməyəcəyi şəkildə qaradərililərin əllərini və ayaqlarını yerə vurub tarladan-tarlaya mesaj verməsidir. Bu, sonralar “Blues”a çevrilmişdi. Son nöqtəsi isə repdir. Yəni, çox doğru qeyd etdiniz ki, repin əsil çıxış nöqtəsi zülmə üsyandır. Repin söhbət tərzində olduğu kimi bir harmoniyası yoxdur. Daxilində bir əsəbilik gizlidir. Eşidilən sadəcə səsin hirsidir.\n- Türk musiqisi ilə üsyan etmək olmazmı?\n- Əlbəttə, türkülərlə də üsyan edə bilərik. Məsələn, Pir Sultan türküsü kimi. Amma məncə, repdə hirs daha gur çıxır ortaya.\n- Repçi həm də şairdir. Sözləri özünüz yazırsınız. Bir repçinin sözlərlə münasibəti necə olmalıdır?\n- Repin diqqət cəlb etməsinin əhəmiyyətli hissəsi sözlərə bağlıdır. Məsələn, Şəhriyarın sözlərinə rep oxuyanları dinləyin. Bu qədər xoş söhbət çıxa bilərmi ortaya? Mən başqasının yazdıqlarını oxuya bilmirəm. Həqiqi repçilər üçün keçərlidir bu qayda. Kitab oxumayandan söz yazmaq gözləmək olmaz. Türk ədəbiyyatını bilməyənlərdən türk iqbalına faydalı olmasını gözləmək boş işdir. Həyatını 300 kəlmə ilə idarə edən insanlar var, nə özlərinə, nə uşaqlarına faydası dəyir.\n- Azərbaycanda meyxana janrı var. Bu janrla bağlı məlumatlısınız?\n- Bilməzmiyəm! Az da olsa bizə - Qars tərəflərə sıçrayan bir janrdır. Söhbətin kralıdır (gülür).\n- Sizcə meyxana ilə repin ortaq tərəfləri varmı?\n- Ortaq tərəfləri məncə üslublarıdır. Amma ədəbi səviyyəsi əsla replə yan-yana gəlməz. Biri ruhun ən dərin qatlarına xitab edərkən, digərinin qulaqdan içəri girməsi belə çətin olan bir tərzdir.\n- Bir repin populyarlıq ömrü nə qədərdir?\n- Bir repçi nə qədər gözəl yazırsa yazsın, onun əsəri üç ay dinlənilməz, uzun müddət yaddaşda qalmaz. Amma ozanın bir dastanının bir əsr ömrü olur. Çox az rep var uzun illər dillər əzbəri olan. “Ya Qarabağ, ya ölüm” belə əsərlərdəndir. Amma misal üçün, Hüseyn Dəryadan “Bizim məhlə” xaric heç nə xatırlamıram. O da hər halda klipi maraqlı idi deyə yadımda qalıb. “Dəyirman”dan da yadda qalan “Ya Qarabağ, ya ölüm”dür. Halbuki, yüzlərlə rep yazıblar. Zamanla unudulur. Mənim yazdıqlarım da eləcə.\n- Ən çox hansı repiniz populyardı?\n- Türk əsgərinə yazdığım “Jandarma özəl hərəkat” ən çox dinlənən repim oldu. Bu arada Azərbaycandan məni izləyən dinləyicilərimə, “Yutub” kanalıma dəstək verən qardaşlarıma xüsusi təşəkkürmü bildirirəm.\n- Şuşaya yazdığınız rep Azərbaycanda maraqla qarşılandı. Necə yarandı Şuşaya rep yazmaq fikri?\n- Şuşa, Laçın, Kəlbəcər, Ağdam, Xocalı və digər torpaqlarımızın hər biri türk üçün ayrı bir əhəmiyyət kəsb edir. Mən o repi Azərbaycanı, Qarabağı daha çox Avropada və Türkiyədə yaşayan övladlarımız üçün yazdım. 92-ci ildən bəri Almaniyada yalnız Xocalı qətliamı haqqında danışılır. Sanki, yalnız bir kənd işğal edilib və yalnız 613 insanımız erməni vəhşiləri tərəfindən qətl edilib. Laçın, Şuşa, Xankəndi, Xocavənd, Kəlbəcər, Ağdam və digər şəhərlərdən bəhs edilmir. Mən istəyirəm ki, işğaldan azad olunan hər bölgəyə aid bir əsər yazım. Ümid edirəm, ilk fürsətdə yenidən Azərbaycana gələcəm və ordakı qardaşlarımızla doyunca söhbət edəcəm.


PREZİDENT İLHAM ƏLİYEV VASİTƏÇİLƏRİ SƏRT TƏNQİD ETDİ: "Bunların indi dərdi-azarı Ermənistanı bu vəziyyətdən çıxarmaqdır"\n25 Oktyabr 2020 - 21:13\nPREZİDENT İLHAM ƏLİYEV VASİTƏÇİLƏRİ SƏRT TƏNQİD ETDİ:"Bunların indi dərdi-azarı Ermənistanı bu vəziyyətdən çıxarmaqdır"\nStrateq.az xəbər verir ki, dövlətimizin başçısı operativ müşavirədə çıxış edib.\n– Bir aya yaxındır ki, müharibə gedir. Bu müddət ərzində ölkəmiz döyüş meydanında böyük uğurlar əldə edib. Hər gün cəbhədən yaxşı xəbərlər gəlir.\nGün ərzində müntəzəm olaraq mənə döyüş bölgələrində aparılan əməliyyatlar haqqında məlumat verilir və mənim tərəfimdən müvafiq göstərişlər verilir. Demək olar ki, hər saat müxtəlif bölgələrdə baş verən hadisələrlə bağlı məlumat daxil olur, həm Müdafiə Nazirliyi və digər qurumlar məni məlumatlandırırlar. Hər gün operativ müşavirələr keçirilir. Bir sözlə, vəziyyət tam nəzarət altındadır.\nİşğal olunmuş torpaqlarımızın bir hissəsi bu müddət ərzində işğalçılardan azad edilibdir, 100-dən çox yaşayış məntəqəsi – şəhərlər, kəndlər işğalçılardan azad edilibdir. Azad edilmiş şəhər və kəndlərimizdə artıq Azərbaycan bayrağı ucaldılıbdır. Bu şəhər və kəndlərimizin videogörüntüləri Azərbaycan ictimaiyyətinə təqdim edilir və hər kəs görə bilər ki, vəhşi düşmən bizim şəhər və kəndlərimizi nə günə qoyub. Bir dənə də salamat bina qalmayıb, bütün binalar, evlər, inzibati binalar, sosial obyektlər, tarixi-dini abidələrimiz mənfur düşmən tərəfindən dağıdılıb. İşğal edilmiş torpaqlar və dağıntılar erməni vandalizminin canlı şahidləridir. Ermənistan dövləti bu cinayətlərə görə məsuliyyət daşıyır və cavab verəcəkdir.\nMən tapşırıq vermişəm ki, işğaldan azad edilmiş bütün bölgələrdə təftiş işləri aparılsın, bütün dağıntılar qeydə alınsın, aktlar tərtib edilsin, bizim vətəndaşlarımızın dağıdılmış əmlakı uçota alınsın və əlbəttə ki, Ermənistan dövləti bu hərbi cinayətlərə görə cavab verəcəkdir. Bir daha bütün dünya gördü ki, biz hansı vəhşilərlə üz-üzəyik. Bu gün Azərbaycan əsgəri və zabiti döyüş meydanında düşmənə dərs verir, düşməni yerinə oturdur, düşməni torpaqlarımızdan qovur. Biz qan tökürük, şəhidlər veririk, hərbçilər, eyni zamanda, mülki şəxslər şəhid olur.\nErmənistan döyüş meydanında bizim qarşımızda duruş gətirə bilmir və yenə də hər zaman olduğu kimi, öz çirkin əməllərini yaşayış məntəqələrimizi, mülki əhalinin yaşadıqları yerləri atəşə tutur. Bu namərd atəş nəticəsində 60-dan çox mülki şəxs həlak olub, 300-ə yaxın mülki şəxs yaralanıb. İki gün bundan əvvəl Milli Qəhrəman Şükür Həmidov qəhrəmancasına həlak olub. Şükür Həmidov 2016-cı ilin Aprel döyüşlərində qəhrəmanlıq göstərmişdir. Mənim tərəfimdən ona Milli Qəhrəman fəxri adı verilmişdir və Milli Qəhrəman ulduzunu şəxsən ona təqdim etmişdim.\nBu günlər ərzində biz bir daha gördük ki, Ermənistan bu torpaqlardan öz xoşu ilə çıxmaq fikrində deyil. Bir daha gördük ki, Ermənistan bu 30 il ərzində, sadəcə olaraq, vaxt udmaq, danışıqlarda imitasiya aparmaq və status-kvonu əbədi etmək fikrində idi. Əfsuslar olsun ki, beynəlxalq vasitəçilər işğalçı dövlətə lazımi təzyiq göstərə bilməmişlər, yaxud da ki, bunu etmək istəməmişlər. Əks təqdirdə, BMT Təhlükəsizlik Şurasının 4 qətnaməsi kağız üzərində qalmazdı. Onu da bildirməliyəm ki, bir neçə gün bundan əvvəl həmsədr ölkələr tərəfindən BMT Təhlükəsizlik Şurasının iclası keçirilmişdir. İclasda bizi qane etməyən və 1993-cü ildə qəbul edilmiş qətnamələr üzərindən faktiki olaraq xətt çəkmək mənası daşıyan sənəd irəli sürülmüşdür. Biz buna qəti şəkildə etiraz etdik. Bu, ədalətsizliyin növbəti təzahürüdür, ikili standartların növbəti təzahürüdür. 1993-cü ildə qəbul edilmiş qətnamələr Azərbaycanın ərazi bütövlüyü haqqında açıq-aydın mövqe bildirir. 1993-cü ildə qəbul edilmiş qətnamələr tələb edir ki, erməni silahlı qüvvələri işğal edilmiş torpaqlardan tam, dərhal və qeyd-şərtsiz çıxarılsın.\nBu günlərdə təqdim edilən layihədə bu müddəalar yoxdur. Bir sözlə, bu addım Azərbaycana qarşı növbəti təxribat kimi qiymətləndirilir. Biz öz səsimizi ucaltmışıq və şadam ki, Təhlükəsizlik Şurasına üzv ölkələrin bir neçəsi buna etiraz etmişdir. Baxmayaraq ki, onlara böyük dövlətlər tərəfindən təzyiqlər göstərilmişdir. Ancaq bu ölkələr Azərbaycanın hazırda sədrlik etdiyi Qoşulmama Hərəkatına üzv ölkələrdir. Azərbaycana onlar tərəfindən göstərilən dəstək, əlbəttə ki, çox yüksək qiymətləndirilir və onu göstərir ki, Qoşulmama Hərəkatı çərçivəsində yüksək səviyyəli həmrəylik var. Bir sözlə, bu siyasi addım iflasa uğradı, heç bir sənəd qəbul edilmədi və hesab edirəm ki, bu, bizim növbəti siyasi qələbəmizdir. Necə ki, döyüş meydanında biz qələbə qazanırıq, siyasi müstəvidə də qələbə qazanırıq. Düşməni necə ki, döyüş meydanından qovuruq, düşmənin havadarlarının təxribat xarakterli addımlarına da lazımi cavab veririk. Azərbaycan tək deyil, beynəlxalq birlik tərəfindən ərazi bütövlüyümüz tanınır, biz beynəlxalq hüquq normaları çərçivəsində fəaliyyət göstəririk. Baxmayaraq ki, Ermənistan dəfələrlə bu müddət ərzində bizi təxribata çəkib, Ermənistan ərazisindən bizim hərbi mövqelərimizi atəşə tutub, yaşayış yerlərimizi atəşə tutub, Gəncə şəhərinə Ermənistan ərazisindən iki dəfə ballistik raketlərlə zərbə vurub, atəş açıb, bunun nəticəsində günahsız insanlar həlak olublar. Hər gün Tərtər, Ağdam və digər cəbhəboyu şəhərlərimizə və kəndlərimizə yüzlərlə, minlərlə mərmi atılır, amma beynəlxalq birlik buna səssiz qalır, vasitəçilər buna səssiz qalırlar. Bunların indi dərdi-azarı Ermənistanı bu vəziyyətdən çıxarmaqdır. Bunun bir yolu var – Ermənistan öz xoşu ilə bizim torpaqlarımızdan çıxmalıdır, rədd olmalıdır. Bunu beynəlxalq hüquq tələb edir. Ancaq onlara təsir göstərilmir, təzyiq göstərilmir, əksinə, bizə təsir və təzyiq cəhdləri müşahidə olunur. Əlbəttə ki, heç kim bizə təsir edə bilməz, bizim iradəmizə heç kim təsir edə bilməz. Sadəcə olaraq, bizim hərbçilərimiz və vətəndaşlarımız bilsinlər ki, həm cəbhədə, həm siyasi arenada çox ciddi mübarizə gedir, çox ciddi mübarizə gedir. Biz döyüş meydanında qan tökürük, bu qəhrəmanlarımızın canı-qanı bahasına torpaqlarımızı işğalçılardan azad edirik, eyni zamanda, siyasi səhnədə də müqavimət göstəririk, mərdlik göstəririk, öz mövqeyimizi müdafiə edirik.\nMən bunları deyirəm ki, ilk növbədə, Azərbaycan xalqı real vəziyyəti bilsin. Bilsin ki, biz torpaqlarımızı nəyin bahasına işğalçılardan azad edirik. Bilsin ki, əgər Ermənistana bu 27-28 il ərzində maliyyə, hərbi, siyasi yardım göstərilməsəydi, çoxdan torpaqlarımız işğalçılardan azad olunardı, özü də sülh yolu ilə. İndi baxın, erməni əsgərləri döyüş meydanından necə qaçır. Bütün bu görüntülər var. İndi bu görüntülərin bir hissəsi, sadəcə olaraq, mətbuatda öz əksini tapır. Amma bu, çox geniş bir videoməlumatdır. Əgər bu silahlar olmasaydı, bu siyasi dəstək olmasaydı, Ermənistan bizim torpaqlarımızı işğal altında saxlaya bilərdimi?! Əlbəttə ki, yox. Mən demişəm, biz onları qovuruq və qovacağıq. Azərbaycanın qarşısında heç kim dura bilməz. Biz haqlıyıq, biz öz torpağımızda vuruşuruq, öz ərazi bütövlüyümüzü bərpa edirik, Ermənistan ərazisinə keçməmişik, belə fikrimiz yoxdur. Belə fikir olsaydı çoxdan bunu edərdik. Bunu etmək üçün o qədər böyük səy göstərmək də lazım deyil.\nBu döyüşlər bizim üçün böyük təcrübədir. Biz gördük ki, hərbi arsenalımızda olan bəzi silahlar bəzi hallarda müasir döyüşlərdə o qədər də lazım olmur. Əksinə, biz bu gün yüksək texnoloji mərhələyə qədəm qoymuşuq və əlbəttə ki, texnologiyalar, peşəkarlıq böyük dərəcədə hər bir ordunun uğurunu təmin edir. Ancaq mən bunu demişəm və bir daha demək istəyirəm ki, torpaqları işğalçılardan azad edən əsgərlər və zabitlərdir. Bayrağı da onlar qaldırırlar, torpağı da onlar işğalçılardan təmizləyirlər. Ona görə növbəti günlərdə, – bu gün biz bu barədə danışacağıq, – bizim hərbi əməliyyatlarımız elə aparılmalıdır ki, onların səmərəsi daha da təsirli olsun, vaxt itirməyək. Bəzi hallarda yubanmalar var. Bəzi hallarda yubanmalara heç bir əsas gətirə bilmirlər. Biz bütün bunları təhlil edirik, təhlil edəcəyik. Yenə də deyirəm, Azərbaycan Ordusu böyük rəşadət göstərir, peşəkarlıq göstərir.\nBiz 1990-cı illərin əvvəllərində bir neçə il ərzində torpaqlarımızı itirmişik. Bu gün hələ bir ay keçməyib artıq Füzuli, Hadrut, Cəbrayıl, Zəngilan, Kəlbəcər, Qubadlı rayonlarının bir hissəsi işğalçılardan azad edilib. Yenə də deyirəm, hər gün cəbhədən yaxşı xəbərlər gəlir. Düzdür, bəzi istiqamətlərdə ciddi düzəlişlərə ehtiyac var, amma biz bütövlükdə qarşımızda duran hədəfə çatırıq. Hər gün növbəti gün üçün döyüş tapşırığı verilir. Mən bu döyüş tapşırığını təsdiqləyirəm və demək olar ki, bu tapşırığın böyük hissəsi icra edilir.


Tramp barədə suala Pentaqon susmağı üstün tutdu\n23:26 13.08.2019 (Yenilənib 22:32 13.08.2019)\n"Avqustun 8-də reaktiv mayeli mühərrik qurğusunun sınağı zamanı baş verən fövqəladə vəziyyətdən ABŞ özünə dərs götürür"\nBAKI, 13 avqust — Sputnik. Donald Trampın ABŞ-ın da Rusiyanın nüvə başlıqlı raketləri ilə analoji texnologiyaya malik olduğu haqda bəyanatına Pentaqon rəhbərinin müavini Maykl Qriffin şərh verməkdən imtina edib.\nBu günlərdə Tramp bildirmişdi ki, avqustun 8-də reaktiv mayeli mühərrik qurğusunun sınağı zamanı baş verən fövqəladə vəziyyətdən ABŞ özünə dərs götürür, üstəlik, onun ölkəsi də analoji, ancaq daha mükəmməl texnologiyaya sahibdir.\n"Kimdən danışırsınız?" - Tramp Zelenskinin kim olduğunu unutdu\nSputnik Azərbaycan bildirir ki, bu gün Hadson Universitetində RİA-Novosti-nin "Trampın sözləri ABŞ-ın öz nüvə silahını təkmilləşdirməsi anlamına gəlirmi?" sualına Qriffin: "Bu barədə heç nə deyə bilmərəm", - cavabını verib.\nRusiyadakı hadisə ilə bağlı New York Times Amerika kəşfiyyatındakı mənbələrinə istinadən yazmışdı ki, mümkündür ki, partlayan NATO-nun SSC-X-9 Skyfall sinfinə daxil raket olub (məhdudiyyətsiz mənzilli nüvə enerjisi qurğulu 9М730 "Burevestnik" raketi).\nAvqustun 8-də Rusiyanın Arxangelsk vilayətində, Müdafiə Nazirliyinin poliqonunda maye reaktivli mühərrik qurğusunun sınaqları zamanı partlayış və yanğın baş verib. "Rosatom" hadisə nəticəsində özünün ən yaxşı beş əməkdaşının həlak olduğunu açıqlayıb. Daha üç mütəxəssis isə xəsarət alıb. Bu səkkiz əməkdaş (beşi ölümündən sonra) Cəsarət ordeni ilə təltif olunub.\nnüvə silahı, Pentaqon, Tramp\nRusiyada hərbi hissədə partlayış baş verib: ölən və yaralananlar var


Çəkisi çox olan insanlar\nSiqaret və spirtli içki istifadəçiləri\nAğır fiziki işlə məşğul olanlar\nDavamlı önə əyilərək işləyənlər.\nVücudu daima vibrasiyaya məruz qalan insanlar.\n(Avtomobil, avtobus, yük maşınları istifadəsi)\nUzun müddət ayaq üstə durma tələb edən peşələr\nUzun müddət oturma tələb edən peşələr.\nAğır idman növləri ilə məşğul olan insanlar.\nDönmə və qəfil hərəkət zamanı onurğa sütununda şiddətli ağrının yaranması; -Ayaq və əl barmaqlarında zəiflik, keyimə hissiyatı; -Beldə daimi küt ağrı, onurğa sütununun hərəkətinin məhdudlaşması; -Daimi baş ağrıları, baş gicəllənməsi, qan təzyiqinin tez-tez dəyişməsi; -Ayaqlarda, arxa və ya yan hissədə, yuxarıdan başlamış dabana doğru irradiasiya edən ağrı; -Vegetativ sinir mənşəli narahatçılıq -Qısa yaddaşın pozğunluğu, qulaqlarda cingilti, insanın mütəmadi olaraq əsəbi və agressiv olması, yuxu pozğunluqları, istəksizlik və halsızlığın müşahidə olunması. Bel-oma yırtıqları cinsi zəifliyə, diqqət çatışmazlığı sindromuna gətirir. Onurğa yırtığı zamanı xəstəliyin kliniki əlamətləri yırtığın onurğa sütununun hansı hissəsində yerləşməsindən də asılıdır. Ağır hallarda yırtıq onurğa beyninidə zədələyə bilər. Bu çox ciddi bir vəziyyət və sağlamlıq üçün həyəcan təbilidir. Çünki,zədələnmiş onurğa beyni səviyyəsində ətraflarda (qol və qıçlarda) iflic, sidiyi və nəcisi saxlaya bilməmə vəziyyəti yaranabilər.\nBoyun yırtığı iki fəqərə arasındakı qığırdağın degenerasiya sonrası sürüşərək onurğa beyninə və ya qola doğru gedən sinirləri sıxışdırması halıdır. Sıxışdırmanin kompressiya derecesi və müddəti artdıqca cıddı problemlər müşahidə olunmağa başlayır.Belə ki, aşağıdaki simptomlar özünü biruzə verir:\nƏnsədə ağrı, əzələlərdə spazm, boyun hərkətlərində məhdutluq\nƏnsəden başa doğru yayıla bilən ağrı\nBaş hərlənməsi, qulaqda səs -küy, göz qarşısında qara nöqtələrin uçuşması, bulantı, diqqət pozuntusu\nBoyun və qol ağrısı\nKürək arasi və döş qəfəsinin önünə yayılan ağrı\nQol və/vəya əl əzələlərində güc və qüvvət itkisi (əl əzələlərində arıqlama,əlindən tez tez bir şeylər düşürmə, hərəki qavrama azalması)\nQollar və/vəya əllərdə uyuşma,keylik hissi (iynə batma,yandirma ,göynətmə, qarışqa gəzmə və.s tipli hissi pozuntular)\nAğrı adətən gecə yuxuda artmağa meyilli olur\nSidik ifrazı funksiyalarının saxlamamazlıq və ya ləngimə tipli pozulması Ayaqlarda hissiyyatın pozulması Ayaqlarda qüvvətsizlik Ayaqlarda sərtlik və müvazinətsizlik\nKürək sümüyü alt nahiyyəsinə, öndə döş qəfəsinə vuran ağrılar ola biləcəyindən, insanlar ürək xəstəsi olduqlarını zənn edəbilirlər. Buna servikal anjina adı verilir və bu ağrı dil altı “nitroqliserin” qrupu ürək -qan damar tipli dərmanla əsla keçməz, infark və ya stenokardiya ilə bu şəkildə differensasiya edilirlər.\nREABİLİTASİYA- itirilmiş funksiyaların bərpası və təkrar sosial həyata qayıtmaqdır. Xəstənin vəziyyətinə görə ən qısa zamanda xüsusi hərəkətlərdən ibarət proqrama başlamaq lazımdır. Müalicənin faydası ağrının azalması,əzələdə qüvvənin artması, belin üzərinə düşən mexaniki stresin azalması, bədəninfi ziki vəziyyətinin yaxşılaşması, qamətin düzəldilməsi ilə nəticələnir.\nHidroterapiya (hovuz müalicəsi).Hovuz terapiyası müalicəvi idman hərəkətlərinin su içində tətbiq olunmasıdır. Suyun fiziki xüsusiyyətləri xəstənin sağalmasında bilavasitə rol oynayır. Hidroterapiyanın müsbət cəhəti ondan ibarətdir ki, suda bədən ağırlığının təsirinin itməsi sayəsində fəqərələrə və fəqərə arası disklərə düşən yük azalır, onurğa sütunu yüngülləşir, əzələlər qrupu məşq edilərək bərkiyir.\nBiopunktura- təbii dərman maddələrinin orqanizmə parenteral yolla (iynə ilə)yeridilməsidir. Bu üsul akapunktur, nevralgiya və homotoksikologiya əsasında yaradılıb. 4-5 mm ölçüyə qədər boyun və döş fəqərəsi yırtıqları, 7-8 mm ölçüyəqədər olan bel yırtıqlarında 3 aylıq kursdan sonra yarıya qədər və daha çox azalmağa nail olunur. Bu da xəstənin günlük yaşam aktivetisini geri qaytarır və itirlmiş funksiyalar bərpa olunur.


UNEC Azərbaycan və dünyada ən tanınmış ali məktəblərdən olacaq - Ekspertlər - modern.az\n18 May 2020, 15:14 | AKTUAL\nUNEC Azərbaycan və dünyada ən tanınmış ali məktəblərdən olacaq - Ekspertlər\nUNEC-in Azərbaycan təhsilində əhəmiyyətindən danışan deputat, Təhsil Nazirliyi yanında İctimai Şuranın üzvü Etibar Əliyev də bu universitetin yaxın gələcəkdə ölkəmizdə və dünyada ən məşhur universitet olacağına inandığını bildirib:\n“Son illərdə UNEC çox böyük inkişaf yolu keçdi. Demək olar ki, universitet tamamilə yeniləndi. Şəffaf idarəetmə sistemi bərpa olundu, elmi-tədqiqatların keyfiyyəti yüksəldi, vaxtilə yaşanmış bütün neqativ hallar aradan qaldırıldı.\nTədqiqat universitetinin cığırını açdı. UNEC indi köhnə adı ilə, yəni, “Narxoz” deyə çağırılmır. Düşünürəm ki, yaxın gələcəkdə UNEC tədqiqat universiteti kimi Azərbaycan və dünyada ən tanınmış ali məktəblərdən olacaq. Universitet beynəlxalq reytinq cədvəllərində öz mövqeyini qoruyub saxlayır və inkişaf yolunda irəliləyir. Pandemiya dövründə UNEC-də yaradılan distant təhsil mərkəzi təhsilin fasiləsizliyini təmin etdi. Hesab edirəm ki, UNEC-in qarşısında daha böyük hədəflər var və ona doğru inamla irəliləyir”.\nDeputatın sözlərinə görə, UNEC-in rektoru çox innovativ insandır:\n“Ədalət Muradov ali təhsil sahəsində zəngin ideyalara sahibdir. O, iqtisadiyyat elminin gələcəyini görür. Bu fikirləri UNEC İctimai Nəzarət Şurasının koordinatoru kimi apardığım müşahidələr əsasında bildirirəm. Universitetin maddi-texniki bazasının yaxşılaşdırılması, keyfiyyətli təhsil mühitinin yaradılması, elmi-tədqiqatlarının istiqamətlərinin genişləndirilməsi, kollektivdə yüksək mədəni abu-havanın yaradılması, böyük kitabxananın qurulması son illərdə həyata keçirilən müsbət işlərdir. Düşünürəm ki, rektorun UNEC-i inkişaf etdirmək üçün kifayət qədər ideyaları var və bu istiqamətdə var gücü ilə çalışır”.\nUNEC-in fəaliyyəti haqqında Modern.az-a danışan professor Şahlar Əsgərov da universitetin Azərbaycan təhsil sistemində mərkəzi yer tutduğunu söyləyib:\n“Universitetin 90 illiyi bu yaxınlarda qeyd ediləcək. UNEC-in keçdiyi həyat yolu çox mürəkkəb olub. Hətta univeristetin bağlandığı vaxtlar da olub. Xalq arasında “Narxoz” deyirdilər. “Bazar” sözünün arxasında hansı məna dayanırdısa, “Narxoz” deyəndə də o anlaşılırdı. İnsanlar düşünürdülər ki, burada biliklər pulla satılır, qiymətlər də eyni şəkildə yazılır və təhsil zəif verilir. Korrupsiya hallarının çox olması fikirlərini eşidirdik. Ədalət Muradov rektor olandan sonra universitet UNEC-ə çevrildi və neqativ hallar da aradan qaldırıldı. O qədər müsbət dəyişikliklərə imza atdı ki, təkcə Azərbaycanın deyil, dünyanın tanınmış universitetləri sırasında yer aldı. Universitetin həm strukturu, həm də mahiyyəti dəyişdi. İdarəetmə sistemi yeniləndi, kadrları daha savadlı və yüksək potensiallı şəxslərə çevrildilər. Xaricdə təhsil alan azərbaycanlı gənclər UNEC-ə cəlb olundu. Alınan bütün qərarlar tələbələrin xeyrinə oldu”.\nŞ.Əsgərov deyib ki, UNEC tələbələrin və müəllimlərin öz üzərlərində işləməyi üçün şərait də yaradıb:\n“Bu demokratik şəraitdir. Beynəlxalq indeksli jurnallarda elmi məqalələri çap olunan müəllimlər öz maaşlarından daha çox mükafat alırlar. Bu ənənə imkan verir ki, universitetin müəllimləri elmlə, biliklə yaxşı pul qazana bilsinlər. Eynilə tələbələrin də özünü inkişaf etdirməsi üçün əhəmiyyətli imkanlar yaradılıb. Onlar “science slam” vasitəsilə uğurlarını təsdiq edə bilirlər.\nDiqqətə çatdırmalıyam ki, müsəlman aləmində 4 nəfər “Nobel” mükafatına layiq görülüb. Onların ikisi həyatdadır və hər ikisi UNEC-in fəxri qonağı olub. Onlardan biri banqladeşli alim, iqtisadiyyat elmləri üzrə professor Məhəmməd Yunis, ikincisi isə türkiyəli, kimyaçı alim Ali Sancardır.\nÜmumiyyətlə, UNEC yenilikləri özündə tətbiq etmiş, beynəlxalq əhəmiyyətli təhsil, elm ocağıdır”.


Bu gün teleradio işçilərinin bayramıdır – Yenicag.Az\nAna Səhifə Press Klub Bu gün teleradio işçilərinin bayramıdır\nYeni Çağ Media Qrupu – Noyabr 06, 2015 - 10:56\n1926-cı il noyabrın 6-da Azərbaycan radiosu fəaliyyətə başlayıb və o gündən sözügedən tarix radio işçilərinin peşə bayramı günü kimi keçirilir. Azərbaycan Televiziyası yaranandan sonra bu tarix təkcə radionun deyil, həm də teleradionun yaranma günü kimi qeyd olunmağa başlayıb. Bakı Televiziya Studiyası ilk dəfə 1956-cı il fevralın 14-də efirə çıxıb. İlk veriliş günü ekranda mərhum sənətkarımız Nəcibə Məlikova görünüb və çıxışına «Göstərir Bakı» kəlməsilə başlayıb. Həmin gün ekranda «Bəxtiyar» bədii filmi göstərilib.


Uc defe omurluk hebs: Qarsisina cixan her kesi oldururmus - Azadliq Xeber\nUc defe omurluk hebs: Qarsisina cixan her kesi oldururmus\nÜç dəfə ömürlük həbs: Qarşısına çıxan hər kəsi öldürürmüş\n2018-09-27T03:18 xeber – Kanadada oğul atasının ölümündə təqsirkar bilinib.\nSputnik Azərbaycan Rusiya mətbuatına istinadən xəbər verir ki, Kanadanın “MillardAid” aviaşirkətinin rəhbəri, milyonçu Ueyn Millard 2012-ci ildə öz evində ölüdürülüb. O zaman milyonçunun oğlu Dellen Millard polisə açıqlamasında bildirib ki, atası depressiyadan və alkoqolizmdən əziyyət çəkirmiş. Bundan sonra onun ölümü intihar kimi qəbul edilmişdi. Dellenin o zaman 27 yaşı olub və o, atasının bütün varidatını ələ keçirərək, şirkətə rəhbərliyə başlayıb.\nYarım il sonra Dellen 32 yaşlı kanadalı Tim Bosmanın itkin düşməsində şübhəli bilinib. Dellen Bosmanın avtomobil satışı ilə bağlı elanı ilə bağlı onunla görüşüb və bu görüşdən sonra Timi görən olmayıb. Tim avtomobili yoxlamaq üçün Dellena onu sürməyə icazə verib. O, özü də avtomobilə oturub və… yoxa çıxıb.\nFoto: THE GOLE AND MAIL / THE CANADIAN PRESSDellen Millard\nAvtomobili Dellenin anasına məxsus evin qarşısında tapıblar. Salonda barıt və qan izləri olub. Araşdırma nəticəsində Dellenin Timin ölümündə günahkar olduğu sübuta yetirilib.\nBundan sonra polis Dellenin keçmiş sevgilisinin yoxa çıxmasını da təkrar yoxlamaq qərarına gəlib.\nDellenin sevgilisi Laura Babkok Ueyn Millardın ölümündən 3 ay əvvəl yoxa çıxıb. Məlum olub ki, Dellen yeni sevgilisinə №o qızı həyatından silməyə” söz verib. Həmin vaxt da Tim Bosmanın halında olduğu kimi, qız yoxa çıxıb. Beləliklə qızı tapmaq mümkün olmayıb.\nİstintaq müəyyən edib ki, Dellen qızı az öncə əldə etdiyi xüsusi sobada yandırıb.\nDellen 2016-cı ildə ömürlük həbs cəzasına məhkum edilib. Bir il sonra ona Laura Babkoku öldürməsinə görə daha bir ömürlük həbs cəzası verilib.\nAmma dəhşətli cinayətlər bununla bitməyib. Ueyn Millardın ölümünün yeni araşdırılması zamanı “intihar” zamanı istifadə edilən tapançanın üzərində Dellenin qan izləri aşkar edilib. Məlum olub ki, milyonçunun oğlu atasının pullarını yeni biznesə xərcləməsinin qarşısını almaq üçün onu da öldürübmüş…


Beyləqanda yeni fərdi yaşayış evləri Qarabağ müharibəsin əlillərinin istifadəsinə verildi | VətənNaminə.Az\nƏmək və Əhalinin Sosial Müdafiəsi Nazirliyi tərəfindən Beyləqan rayonunda inşa etdirilmiş fərdi yaşayış evləri Qarabağ müharibəsi əlillərinin istifadəsinə verilib.\nAzərbaycan Respublikasının Prezidenti cənab İlham Əliyevin tapşırığına uyğun olaraq, Qarabağ müharibəsi əlilləri və şəhid ailələrinin mənzillə təminatı proqramı ildən-ilə gücləndirilir. Cari ildə 600-ə yaxın mənzilin qeyd olunan kateqoriyalara aid insanlara təqdim olunması planlaşdırılıb. Bu istiqamətdə ardıcıl işlər aparılmaqla yeni inşa olunmuş mənzillər Qarabağ müharibəsi əlilləri və şəhid ailələrinə təqdim olunur. Beyləqan rayonunda da bu proses uğurla davam etdirilir.\nYeni fərdi yaşayış evləri ilə təmin olunan Qarabağ müharibəsi əlilləri və onların ailə üzvləri ölkəmizdə əhalinin sosial müdafiəsinin gücləndirilməsi istiqamətində aparılan işlərdən razı qaldıqlarını vurğulayıblar. Onlar sosial cəhətdən həssas qruplara, o cümlədən Qarabağ müharibəsi əlillərinə dövlət qayğısının mütəmadi olaraq artırıldığına, yeni mənzillərlə təmin olunduqlarına görə Azərbaycan Respublikasının Prezidenti cənab İlham Əliyevə dərin minnətdarlıqlarını bildiriblər.


AXCP üzvü Zəfər Əhmədli həbs edilib » Arqument.az Azərbaycanda özəl xəbərlər, araşdırmalar, təhlillər və müsahibələrin tək ünvanı\nAXCP üzvü Zəfər Əhmədli həbs edilib\n28-07-2018 13:28 / Bu xəbər 1108 dəfə oxundu\nO, polisin tələbinə tabe olmamaqda günahlandırılır\nİyulun 27-də Xətai Rayon Məhkəməsi AXCP üzvü Zəfər Əhmədli barəsində 30 sutkalıq inzibati həbs qərarı çıxarıb.\nYaxınlarının Meydan TV-yə verdiyi məlumata görə, AXCP üzvü evindən çıxarkən aparılsa da, küçədə inzibati qaydanı pozmaqda və onu intizama dəvət edən polisin tələbinə tabe olmamaqda günahlandırılır:\n"İttihamlar saxtadır. Zəfər Əhmədli həm də "Facebook” fəalıdır. Bir neçə gündür ki, rusiyalı müğənni Zaranın Bakıya gəlişini tənqid edir. Bundan başqa, bloger Mehman Hüseynovun anasının yanına buraxılmamasını tənqid edir. Onu məhz yazdıqlarına görə saxlanıldığını düşünürük. Zəfər Əhmədli bir neçə gündür Bakıda yox idi, iyulun 27-də qayıdıb. Evə çatandan az sonra evə polislər gəlib. Qapını açmayıb. Evin işıqlarını kəsiblər. Zəfər Əhmədli evdən çıxanda aparıblar".\nFuad Əhmədli 2016-cı ilin avqustun 17-də saxlanılıb. O, işlədiyi "Azerfon” şirkətində texniki vasitələrdən istifadə etməklə, bir sıra müştərilər haqda fərdi məlumatları kənar şəxslərə ötürməkdə ittiham edilir. Bildirilir ki, Fuadın həbsindən sonra onun yaşadığı evdə aparılan axtarış nəticəsində ABŞ-da yaşayan ilahiyyatçı Fətullah Gülənə aid materiallar olan disklər, kitablar tapılıb.\nBinəqədidə içməli su biznesi: "Hər ay 50 manat suya veririk..." (FOTO/VİDEO)\n“Çovdarova çatdır, əmanəti geri qaytarsın” - Tağı Əhmədovdan mesaj\nGömrük generalı ilə bağlı daha bir qalmaqal: "Bahalı maşın kolleksiyası"


Markes bülbülləri arasında Vonnequtdan danışmaq- QİSMƏT\nBu bombardmanda Vonnequt və digər əsirlər zirzəmidə, sallaqxanada işlədikləri üçün sağ qala bilirlər. Drezden bombardmanında 135 min insan həlak olur. Avropa üçün rekord – çox kədərli rekord ! Vonnequt deyir ki, bu fəlakətdən yalnız bir nəfər qazanclı çıxdı, o da onun özüdür. Çünki o hər ölüyə görə beş dollar qazanıb – “Sallaqxana N5 və ya uşaqların səlib yürüşü” romanının qonorarı şəklində.\nBaşqa bir yerdə isə Vonnequt yazıçılıqla bağlı olduqca qəribə, eyni zamanda təsirli bir bənzətmədən istifadə edir. Kurt deyir ki, bu planetdə yazıçı şaxtada bülbül kimidir. Keçmişdə şaxtaçılar quyunun dibində təhlükəli qazların olub-olmadığını yoxlamaq üçün özləri ilə bu quşu - bülbülü götürürdülər. Atmosferdə insanların hiss etmədiyi xırda dəyişiklikləri məhz bülbüllər çox həssaslıqla hiss edə bilirlər. Və belə davam edir Vonnequt: “Yazıçı – ictimai orqanizmdə həddən artıq həssas olan qəfəsdir və “qəfəs” ilk növbədə insanlığa zərər vura biləcək şeylərə reaksiya verməlidir.”\n127 qısa fəsildən ibarət “Pişik beşiyi” romanında Vonnequt sona qədər kollaj üsulundan istifadə edir. Kitablardan, qəzetlərdən, jurnallardan hissələr, məktublardan parçalar - hamısı romanın sonuna qədər oxucunun ixtiyarına verilir və bütün bu sonsuzluq hissi yaradan informasiya bolluğu içində yazıçının ürəyiyumşaq səsi həmişə bizi müşayiət edir, biz “yol”umuzu azmırıq.\nVonnequt Piliqrim soyadını təsadüfən seçməyib. Sözün mənası “zəvvar” deməkdir. Bu mənada Billi zaman zəvvarıdır. Onu oğurlayan uşaq boşqabın gəldiyi Trafalmador planetinin də adı boş yerə seçilməyib. Trafalmador – “biz hamımız” deməkdir.<?xml:namespace prefix = o ns = "urn:schemas-microsoft-com:office:office" />


Nəriman Abdullayev boksdakı maliyyə problemlərini danmır » Football-plus.az\nNəriman Abdullayev boksdakı maliyyə problemlərini danmır\nMüəllif: football Tarix: 9-09-2018, 01:37 648 Baxış\n“Bir-iki aydı maaş almırıq”\nBoksdakı maddi problemlərdən dəfələrlə yazmışıq. Ən son baş məşqçi Leonid Loivskinin gedişini xəbər vermişdik. Ancaq ukraynalı mütəxəssisin yığmamızın ayrılması federasiya tərəfindən ictimaiyyətə açıqlanmayıb. Halbuki aradan aylar keçib. Maliyyə çatışmazlığı artıq nəticələrə də təsir göstərir. Elə ötən ayın sonlarında Macarıstanın paytaxtı Budapeştdə keçirilən dünya çempionatında 1 medalın belə qazanılmaması da mövcud problemlərdən xəbər verir.\nTəşkilatçılıq baxımından da nöqsanların sayı artıb. Məsələn, iyulda Ukraynanın Odessa şəhərində keçirilən beynəlxalq turnirdə Lorenso Sotomayor (69 kq) və Kamran Şahsuvarlı (81 kq) gümüş medal qazandı. Ancaq onlar finalda uduzmadılar. Sadəcə, finala çıxmadılar və 2-ci yerlə kifayətləndilər. Buna səbəb final günündə artıq vətənə qayıtmaları idi. Bu və digər məsələlərlə bağlı danışmaq üçün yığmamızın böyük məşqçisi Nəriman Abdullayevlə danışdıq: “Ukraynadakı yarışdan sonra Çeçenistanın paytaxtı Qroznıda keçirilən turnirdə də təmsil olunduq. Ancaq həmin yarışa mən gedə bilmədim. Başqa məşqçilər getdi. Komandamız Qroznıda 1 qızıl və 2 bürünc medal qazandı. Odessadan isə bir gün tez qayıtdığımızdan finalçılarımız həlledici görüşlərə çıxa bilmədi. Bu məsələdə kimin səhvinin olduğunu bilmədim. Orda bir gün artıq qala bilərdik. Ancaq bunun xərcini kim ödəyəcəkdi? Həm də Lorensonun qaşında problem vardı. Döyüşdən-döyüşə zədəsi daha da ağırlaşırdı. Dörd qarşılaşma keçirmişdi. Bu, böyük yarış olmadığından onun 2 döyüşdə çıxış etməsi də məşqçi üçün kifayət edirdi. Beşinci döyüşə çıxmasına lüzum yox idi. Sotomayor artıq 64 kq-da yox, 69 kq-da döyüşür. Çəkisini artırıb. İlin sonuna qədər hansısa beynəlxalq yarış gözlənilmir. Ona görə də komandaya istirahət vermişik.\nBəli, Loivski artıq yığmadan gedib. Konkret nə vaxt yola salındığı yadımda deyil. Hansı səbəbdən millidən uzaqlaşdırıldığını da deyə bilmərəm. Baş məşqçi vəzifəsi boşdu. Hələ heç nə bilinmir.\nMaliyyə məsələsinə də aydınlıq gəlməyib. Bir-iki aydı maaş almırıq. Ancaq fikrimcə, vəziyyət belə qalmayacaq, hər şey düzələcək”.\nTəcrübəli mütəxəssis ölkə çempionatının noyabr-dekabr aylarında keçirilməsinin tərəfdarı olduğunu da diqqətimizə çatdırdı: “İlin əvvəlində ölkə çempionatının keçirilməsi doğru addım deyil. Bu yarış ya noyabrda, ya da dekabrda baş tutmalıdı. Hətta deyərdim ki, çempionat noyabra salınsa, daha yaxşı olar. Hər şey hazır olmalıdı, çempionatın nəticələrinə uyğun heyət müəyyənləşməlidi. Sonra buna uyğun yarış və təlim-məşq planı qurulmalıdı. Bunlar yazılıb, müvafiq yerlərə göndərilməlidi. Belə olmasa, sonra başqa problemlər ortaya çıxır. Bu üzdən ölkə çempionatını gecikdirmək olmaz”.


“Bütün Bombaların Anası” 36 İŞİD döyüşçüsünü öldürüb\nƏfqanıstanın bildirdiyinə görə, cümə axşamı Birləşmiş Ştatların hərbi təyyarəsinin atdığı bomba İslam Dövləti qrupunun 36 üzvünün ölməsinə səbəb olub və böyük silah anbarını dağıdıb.\nƏfqanıstan Müdafiə Nazirliyinin cümə günü açıqladığı bəyanatda hücum zamanı mülki vətəndaşların xəsarət almadığı deyilir.\nİslam Dövlətinin Əfqanıstanın şimal-şərq Nanqarhar vilayətindəki tunel kompleksinə cümə axşamı atılan 10 tondan çox ağırlıqdakı GBU-43 markalı bombanın adı "Mother of All Bombs" - “Bütün Bombaların Anası”-dır.\nƏfqanıstan prezidenti Əşrəf Qani ofisi əməliyyatın Əfqnıstanın Təhlükəsizik və Müdafiə Nairlikləri ilə koordinasiya edildiyini bildirib. Prezident ofisi onu da əlavə edib ki, Əfqan ordusu da digər terrorçu qruplaşmalarla müvarizədə NATO-nun Qətiyyətli Dəstək Missiyası ilə əməkdaşlıq edir.\nƏfqanıstanın sabiq prezidenti Həmid Karzay MOAB - “Bütün Bombaların Anası” bombasından əfqan torpaqlarında istifadəni qınayıb. "Mən Birləşmiş Ştatlar ordusunun vahiməli, yeni qeyri-nüvə bombasını Əfqanıstana atmasını qətiyyətlə qınayıram," deyə o, Twitter səhifəsində bildirib.\nBu, düzgün hədəf üçün düzgün silah idi\nABŞ-ın Əfqanıstandakı hərbi qüvvələrinin komandiri, general Con Nikolson bu MOAB bombasından istifadə qərarının Vaşinqton rəsmiləri ilə müzakirə etdikdın sonra edildiyini deyib. "Bu, doğru hədəf üçün doğru silah idi," deyə, General Nikolson bu gün keçirilən mətbuat konfransında bildirib.\nO, bombanın İŞİD-in öz müdafiə sistemini istehkamlandırmasına cavab olaraq atıldığını deyib.\nBirləşmiş Ştatlar 10 ildən çoxdur hazırladığı ən qüdrətli qeyri-nüvə MOAB - “Bütün Bombaların Anası” bombasından döyüş zonasında ilk dəfədir istifadə edib.\nŞimali Koreya problemdir. Və biz bu problemi həll edəcəyik.\nBirləşmiş Ştatlar prezidenti Donald Tramp İslam Dövləti ekstremistlərinə qarşı havadan edilən hərbi əməliyyatın keçirilməsi üçün orduya tam səlahiyyət verildiyini deyib.\nLakin prezident bu missiyanın məqsədi barədə suala cavab verməkdən yayınıb, amma işarə edib ki, bu Şimali Koreyaya mesaj kimi yozula bilər. Belə ki, Pxenyan yaxın günlərdə nüvə sınağı keçirməyə hazırlaşır.\n"Mən bilmirəm, bu, Şimali Koreyaya mesajdır, ya yox. Mənim üçün bunun fərqi yoxdur," deyə cənab Tramp Ağ Evdə müxbirlərə bildirib. "Şimali Koreya problemdir. Və biz bu problemi həll edəcəyik."